
Z A P I S N I K

s 5. sjednice Vijeća Gradske četvrti Sesvete, održane 22. listopad  2021 ., s početkom u 18,00 sati u Gradskoj četvrti Sesvete – Plava dvorana, Trg Dragutina Domjanića 6, Sesvete.

Nazočni članovi Vijeća Gradske četvrti Sesvete:

Petar Bajan, Vinko Batinić, Željko Blažinovič, Nives Curić, Ivan Dokša, Željko Grbavac, Zorica Gregurić, Damir Grgić, Mihaela Husić, Stjepan Kezerić,  Magdalena Kozarić Špoljarić, Matija Kralj, Vedran Ledinščić, Vladimir Marić,  Ante Plazonić, Ivana Vladimira Petric.

Opravdano odsutan: 
Damir Pigac
Nazočni radno, gosti i predstavnici tiska:
- Nikolina Ćurković – ravnateljica OŠ Luka
- Sani Markoć- profesor tjelesne i zdravstvene kulture
- Mirjana Rišavi- socijalni pedagog
- Ines Sosa Meštrović- predsjednica Vijeća Mjesnog odbora Novo Brestje
- Anđa Čujić- predsjednica Vijeća Mjesnog odbora Staro Brestje
- Borko Samec - glavni i odgovorni urednik portala Sesvete Danas
- Stipe Jurić, Nives Polojac - Gradski ured za mjesnu samoupravu, P.O. Sesvete

Sjednicu Vijeća Gradske četvrti Sesvete otvara Stjepan Kezerić, predsjednik Vijeća, pozdravlja nazočne članove Vijeća Gradske četvrti Sesvete, sve radno nazočne, zahvaljuje na odazivu i konstatira da je prisutno 16 članova Vijeća. Dalje navodi da je članovima Vijeća e-poštom poslan zapisnik s 4. sjednice Vijeća. Upitao je imaju li primjedbi na zapisnik.

Vijeće je isti usvojilo jednoglasno.

Predsjednik je potom iznio prijedlog dnevnog reda 5. sjednice Vijeća Gradske četvrti Sesvete, te predlaže da se  dnevni red  dopuni točkom Prijedlog zaključka o SRC Luka.

Članovi Vijeća nemaju primjedbi na ovakav dnevni red, te je isti usvojen jednoglasno.

	Predsjednik je također predložio da se Prijedlog zaključka o izboru potpredsjednika Vijeća Gradske četvrti Sesvete stavi kao točka pod rednim brojem 9, a Prijedlog zaključka o SRC Luka kao točka pod rednim brojem 1 kako predstavnici OŠ Luka ne bi morali čekati kraj sjednice.

Članovi Vijeća nemaju primjedbi na izmjenu redoslijeda točaka u dnevnom redu te je isti usvojen jednoglasno.

DNEVNI RED :

1. Prijedlog zaključka o SRC Luka
1. Prijedlog zaključka o izmjeni Financijskog plana Gradske četvrti Sesvete za 2021.
1. Prijedlog zaključka o izmjeni Plana komunalnih aktivnosti Gradske četvrti Sesvete u 2021.
1. Prijedlog zaključka o predlaganju kandidata za suce porotnike za mladež Općinskog kaznenog suda u Zagrebu 
1. Prijedlog zaključka o imenovanju predstavnika Vijeća Gradske četvrti Sesvete u Savjet za zdravlje
1. Prijedlog zaključka o varijantama rješenja produžene Branimirove ulice – davanje mišljenja
1. Prijedlog zaključka o glavnom / izvedbenom projektu uređenja Trga Dragutina Domjanića – davanje mišljenja
1. Prijedlog zaključka o zakupu neizgrađenog građevinskog zemljišta oznake k.č.br. 892/1 k.o. Sesvete
1. Prijedlog zaključka o izboru potpredsjednika Vijeća Gradske četvrti Sesvete
1. Razno:

/ Prelazi se na rad po dnevnom redu /

Ad 1)
Stjepan Kezerić navodi da je predloženi tekst zaključka, od strane člana Vijeća Vladimira Marića. Pojašnjava da će se do kraja godine izgraditi multifunkcionalno igralište za rukomet i košarku za potrebe OŠ Luka, a koje neće utjecati na daljnje planove izgradnje SRC Luka. Potom je dao riječ ravnateljici OŠ Luka gospođi Nikolini Ćurković.
Nikolina Ćurković kazala je da OŠ Luka nema sportsko igralište, a u istu polazi oko 900 učenika. Od 2014.g. se čeka na igralište te apelira na važnost igrališta kako bi se mogla odvijati nastava tjelesne i zdravstvene kulture u jednoj od najvećih osnovnih škola u Sesvetama. Također navodi da bi igralište bilo i za potrebe svih korisnika. Potom je zamolila sve vijećnike da podrže planove i ideje OŠ Luka. Navodi da im jedan od prioriteta proširiti školu kako bi se ukinuo dvosmjenski rad. 
Nives Curić postavila je upit koji su to točno planovi za ukidanje dvosmjenskog rada.
Nikolina Ćurković odgovorila je da od strane Gradskog ureda za imovinsko pravne odnose su dobili cijeli katastarski plan di je vidljiva mogućnost za proširenje škole. Nadalje su im planovi da naprave projekt u sklopu Nacionalnog Plana otpornosti i oporavka te će im biti izdana građevinska dozvola i sve potrebno.
Ante Plazonić zamolio je predstavnike OŠ Luka da nam dostave njihov prijedlog koji bi htjeli da Vijeće Gradske četvrti Sesvete podrži kako bi se moglo dalje planirati izgradnja SRC Luka.
Vinko Batinić postavio je upit da li se planira proširiti škola na katastarskoj čestici od škole ili će se uzeti dio katastarske čestice koja je u vlasništvu Grada Zagreba i predviđena je za izgradnju SRC Luka.
Nikolina Ćurković odgovorila je da planiraju proširiti školu na sjever prema Gimnaziji Sesvete.
Stjepan Kezerić nadovezao se da bi se trebala izvidjeti mogućnost proširenja škola prema Ulici Otona Ivekovića di je sada parkiralište kako se ne bi zadiralo u prostor budućeg SRC Luka.
Željko Blažinović apelira da Vijeće Gradske četvrti Sesvete nije kompetentno za izgradnju dodatnih učionica jedino može dati podršku idejama. Također navodi da se treba napraviti novi idejni projekt jer se kose želje od OŠ Luka o proširenju škole sa izgradnjom SRC Luka.
Ivana Petric navodi da je prioritet da OŠ Luka dobije jednosmjensku nastavu. Igralište se ne neće moći tretirati kao školsko igralište već dječje igralište i morat će biti na raspolaganje svim građanima Sesveta. Potom je zamolila da se Vijeću Gradske četvrti Sesvete dostavi projekt oko proširenja škole kako bi se moglo dalje planirati izgradnja SRC Luka. 
Sani Markoć nadovezao se da je OŠ Luka jedina škola u Sesvetama koja nema sportsko igralište.
Ivana Petric odgovorila je da nije sporno sportsko igralište te će ono biti izgrađeno do kraja godine.
Stjepan Kezerić nadovezao se da prijašnja ravnateljica nikad nije zatražilo od Vijeća Gradske četvrti Sesvete izgradnju sportskog igrališta. Također navodi da na njegovu inicijativu je tek poslana zamolba prema Vijeću Gradske četvrti Sesvete.
Sani Markoć kazao je da se slaže s predsjednikom i da bivša ravnateljica nije nikada uputila zahtjev za izgradnju sportskog igrališta prema Vijeću Gradske četvrti Sesvete. Potom navodi da se već 30 godina planira izgraditi SRC na čestici di je bio „Planet“, a do sada nije poduzeto ništa. Godinama se nastava tjelesne i zdravstvene kulture odvijala na igralištima od bivšeg „Planeta“ na kojima je svako jutro bilo stakla i ostalih neprimjerenih sadržaja. Smatra da novo igralište trebaju koristiti prvenstveno djeca OŠ Luka za vrijeme trajanja nastave, a poslije naravno mogu koristiti svi građani Sesveta. Apelira da su sva igrališta napravljena uz osnovne škole te su ograđena. 
Vinko Batinić apelira da je bitno podržati potrebe OŠ Luka ali je bitno točno definirati potrebe škole i daljnjeg tijeka izgradnje SRC Luka. 

/ Marko Brkić dolazi da sjednicu u 18,37/

Stjepan Kezerić navodi da će na slijedećoj sjednici biti pozvani svi predstavnici sportskih klubova u Sesvetama, ravnatelji škola i svi nadležni za zajedničko odlučivanje oko izgradnje SRC Luka.
Vedran Ledinščić smatra da nije tema proširenje škole već izgradnja sportskog igrališta koji je prioritet i izgradit će se do kraja godine. Potom navodi da je potrebno osmisliti na preostalom prostoru izgradnju SRC Luka koji bi zadovoljio sve potrebe građana Sesveta.
Sani Markoć nadovezao se da je najmanje potrebna atletska staza već bi zadovoljilo potrebe škole i staza od 100m te jama za skok u dalj.
Vladimir Marić navodi da je preloženi tekst zaključka da Vijeće Gradske četvrti Sesvete svoje planove građenja i komunalne aktivnosti na području SRC Luka uskladi s potrebama stanovnika Gradske četvrti Sesvete te učenika OŠ Luka i Gimnazije Sesvete te navodi da bi trebali glasati o predloženom zaključku. Također smatra da se je prije trebalo napraviti sportsko igralište i SRC Luka dok je bila bolja financijska situacija, ali navodi da se nada dobroj suradnji s OŠ Luka kako bi svi korisni bili zadovoljni. Navodi da bi moglo biti problema oko održavanja igrališta jer neće moći biti školsko igralište već će biti sportsko igralište jer nije na katastarskoj čestici od škole.
Ivana Petric postavila je upit da li će biti ograđeno igralište.
Stjepan Kezrić odgovorio je da i ako će biti ograđeno igralište neće biti zaključano moći će ga koristiti svi građani Sesveta.
Željko Grbavac apelira da nije sporna izgradnja sportskog igrališta.
Mirjana Rišavi kazala je da je sport jako važan za prevenciju nepoželjnog ponašanja.
Stjepan Kezerić zahvalio je gostima na dolasku te je stavio na glasanje predloženi prijedlog.
Kako nije bilo primjedbi Vijeće je većinom glasova, s 10 glasova „za“, 3 „protiv“ i  4 suzdržana glasa donijelo.



Zaključak
o Prijedlogu SRC Luka

/ Zaključak se prilaže zapisniku sjednice /


Ad 2)
Stjepan Kezerić navodi da je svima dostavljen Prijedlog zaključka o izmjeni Financijskog plana Gradske četvrti Sesvete za 2021.g. Potom iznosi da se ovim zaključkom Financijski plan Gradske četvrti Sesvete za 2021.g. usklađuje s već donesenim rebalansom proračuna Grada Zagreba za 2021.g.
[bookmark: _GoBack]Matija Kralj navodi da je četiri godine kao član Vijeća Mjesnog odbora Adamovec tražio izvješće o realizaciji stavaka održavanja komunalne infrastrukture, također moli da se dostavi i količina izvedenih radova. Potom navodi da analizom od 2018/2019 g. stavka održavanje Čistoće javnih površina iznosila  je 8.000.000,00 kn i nisu sva sredstva bila iskorištena,  te bi bilo dobro 50% sredstava premjestiti u stavku održavanja nerazvrstanih cesta u kojoj uvijek fali financijskih sredstava.
Stjepan Kezerić odgovorio je da će Stipe Jurić dati pisani odgovor te je stavio na glasanje predloženi prijedlog.

Kako nije bilo primjedbi Vijeće je većinom glasova, s 11 glasova „za“, i  6 suzdržana glasa donijelo.

Zaključak
o izmjeni Financijskog plana Gradske četvrti Sesvete za 2021.g.

/ Zaključak se prilaže zapisniku sjednice /

Ad 3)
Stjepan Kezerić navodi da je svima dostavljen Prijedlog Zaključka o izmjeni Plana komunalnih aktivnosti Gradske četvrti u 2021., te je otvorio raspravu.
Matija Kralj navodi da se raspravljalo od SRC Luka i da je dogovoreno da će se zajednički odlučiti o budućem projektu SRC Luka na dobrobit svih građana Sesveta, a sada je u planu već stavka projektiranje istog. Potom je postavio upit vezano za Trg palih boraca u Jesenovcu i za dječje igralište  u Sesvetskoj Selnici gdje u Planu komunalnih aktivnosti stoji da je realizirano, a predsjednici mjesnih odbora navode da nisu realizirani. Također je postavio upit u kojoj je fazi izrada projekte dokumentacije za vodoopskrbnu mrežu u Adamovu i Popovcu.
Stjepan Kezerić odgovorio je da za vodoopskrbnu mrežu u Adamovcu i Popovcu biti će vidljivo u kojoj fazi je izrada projektne dokumentacije kada dobijemo plan od tvrtke Vodoopskrbe i odvodnje d.o.o. za slijedeću godinu. 
Stipe Jurić nadovezao se da je Trg palih boraca završen jedino je sporno da Mjesni odbor Jesenovec želi ogradu koja nije bila predviđena u projektu. Potom navodi za izgradnju vodoopskrbe mreže u Popovcu i Adamovcu da još nisu ugovorene preko javne nabave.
Stjepan Kezerić daje na glasanje predloženi prijedlog.

Kako nije bilo primjedbi Vijeće je jednoglasno donijelo



Zaključak
o izmjeni Plana komunalnih aktivnosti Gradske četvrti Sesvete u 2021.

/ Zaključak se prilaže zapisniku sjednice /

Ad 4) 
Stjepan Kezerić navodi da je svima dostavljen Prijedlog zaključka o predlaganju kandidata za suce porotnike za mladež Općinskog kaznenog suda u Zagrebu. Potom navodi da je član Vijeća g. Damir Pigac predložio kandidatkinju koja ima potrebne kvalifikacije gospođu Dušanku Karašićević Vugrinčić te je zamolio da se predloži još jedan kandidat.
Željko Grbavac predlaže gospođu Gordanu Vojnović, ravnateljicu OŠ Sesvetska Sela.

Daljnje rasprave nije bilo, Vijeće je jednoglasno donijelo 

Zaključak
o kandidatima za suce porotnike za mladež Općinskog kaznenog suda u Zagrebu 

/ Zaključak se prilaže zapisniku sjednice /

Ad 5) 
Stjepan Kezerić navodi da je svima dostavljen Prijedlog Zaključka o imenovanju predstavnika Vijeća Gradske četvrti Sesvete u Savjet za zdravlje. Potom navodi da predlaže dr. Marka Brkića te je otvorio raspravu

Rasprave nije bilo, Vijeće je jednoglasno donijelo 

Zaključak
o imenovanju predstavnika Vijeća Gradske četvrti Sesvete u Savjet za zdravlje

/ Zaključak se prilaže zapisniku sjednice /

Ad 6)
Stjepan Kezerić navodi da je svima dostavljen Prijedlog zaključka o varijantama rješenja produžene Branimirove ulice. Potom navodi da su svi zaprimili idejno rješenje te dvije nadopunjene varijante rješenja produžene Branimirove ulice od kojih 1. varijanta udovoljava svim uvjetima te je jeftinija, a 2. varijanta je znatno skuplja jer se moraju izgraditi veći stupovi nadvožnjaka što znatno poskupljuje samu realizaciju projekta te smanjuje mogućnost da Grad Zagreb to može samostalno financirati.
Magdalena Kozarić Špoljarić postavila je upit da li postoji pothodnik u projektu.
Ante Plazonić odgovorio je da nema pothodnika u projektu.
Matija Kralj apelira da je gradonačelnik Tomislav Tomašević obećao da će doći do značajne izmjene projekta u II. i III. fazi produžene Branimirove di bi se trebao raditi vijadukt, a nije vidljivo u navedenim idejnim rješenjima.
Stipe Jurić nadovezao se da Gradski ureda za prostorno uređenje, izgradnju Grada, graditeljstvo, komunalne poslove i promet koji je nadležan za izradu projekta traži od Vijeća Gradske četvrti da donese mišljenje za koju su varijantu od navedenih.
Stjepan Kezerić dao je na glasanje 2. varijantu koja je skuplja.

Vijeće je većinom glasova, s 14 glasova „za“ i  3 suzdržana glasa donijelo.

Zaključak
o davanju mišljenja na varijantna rješenja produžene Branimirove

/ Zaključak se prilaže zapisniku sjednice /

	
Ad 7)
	Stjepan Kezerić navodi da je svima dostavljen Prijedlog zaključka o glavnom izvedbenom projektu uređenja Trga Dragutina Domjanića. Potom navodi da je projekt bio dostavljen svima prije mjesec dana te je otvorio raspravu.
	Nives Curić postavila je upit zašto se išlo u izmjenu svih opločenja koji su u relativnom dobrom stanju, a ne samo uređenja oko spomenika.
	Stjepan Kezerić odgovorio je da je u projektu obuhvaćen cijeli Trg Dragutina Domjanića.
	Nives Curić apelira da se u međuvremenu dogodio potres i da bi se prvo trebalo sanirati šteta od potresa na Muzeju Prigorja kako se ne bi novo opločenje oštetilo.
	Stjepan Kezerić odgovorio je da će se obnoviti fasada na Muzeju Prigorja i neće biti velikih radova.
	Nives Curić postavila je upit da li će se klamerice za zaštitu zelene površine postaviti u sklopu uređenja Trga Dragutina Domjanića da ne bi došli do uklanjanja pa ponovnog postavljanja istih. Također smatra da nije potrebno postojeće zelenilo uklanjati i saditi novo. Potom moli da se dostavi troškovnik.
	Stjepan Kezerić odgovorio je da će se u sklopu uređenja postaviti klamerice za zaštitu zelene površine i da će se troškovnik zatražiti od nadležnih te po primitku istog proslijediti svim vijećnicima.
	Magdalena Kozarić Špoljarić apelira da bi bilo bolje postaviti drvene klupe, a ne kamene.
	Stjepan Kezerić odgovorio je da je predviđena postava kamenih klupa sa drvenom podlogom za sjedenje.
	Vladimir Marić pohvaljuje uređenje Trga Dragutina Domjanića samo apelira da treba paziti da nam to nije jedina veća investicija u Sesvetama.

Kako nije bilo primjedbi Vijeće je većinom glasova, s 13 glasova „za“, i  4 suzdržana glasa donijelo.

Zaključak
o davanju mišljenja na glavni/ izvedbeni projekt uređenja Trga Dragutina Domjanića

/ Zaključak se prilaže zapisniku sjednice /


Ad 8)
	Stjepan Kezerić navodi da je svima dostavljen Prijedlog zaključka o zakupu neizgrađenog građevinskog zemljišta k.č.br. 892/1 k.o. Sesvete. Također navodi da je zaprimljeno negativno mišljenje Vijeća Mjesnog odbora Dobrodol te smatra da bi trebalo podržati mišljenje Mjesnog odbora Dobrodol, potom je otvorio raspravu.
	Ante Plazonić navodi da bi Grad Zagreb mogao uprihoditi sredstava ako da u zakup ili proda navedeno zemljište koje trenutno ne donosi prihod.
	Stjepan Kezerić dodatno pojašnjava kako Vijeće Mjesnog odbora Dobrodol u narednom razdoblju planira predlagati izgradnju dječjeg igrališta na navedenom zemljištu. Potom stavlja na glasanje da se da negativno mišljenje za zakup zemljišta i podrži Mjesni odbor Dobrodol.

Kako nije bilo primjedbi Vijeće je većinom glasova, s 16 glasova „za“, i  1 suzdržana glasa donijelo.

Zaključak
o davanju mišljenja o zakupu neizgrađenog građevinskog zemljišta oznake k.č.br. 892/1 k.o. Sesvete

/ Zaključak se prilaže zapisniku sjednice /

Ad 9)
	Stjepan Kezerić obavještava da je za izbor potpredsjednika Vijeća podnijet jedan prijedlog i to za g. Damira Grgića s kandidacijske liste: DOMOVINSKI POKRET, potpisan od osam članova Vijeća, te pita ima li i drugih prijedloga.

	Ostalih prijedloga nije bilo, te predsjednik daje na glasovanje prijedlog da se Damir Grgić izabere za potpredsjednika Vijeća.

	Vijeće je potom većinom glasova svih članova Vijeća  s 13 glasova „za“ i 4 suzdržana donijelo
Zaključak
o izboru potpredsjednika Vijeća Gradske četvrti Sesvete

/ Zaključak se prilaže zapisniku sjednice /

	Damir Grgić zahvaljuje na povjerenju te navodi da će se truditi  što bolje obavlja dužnost potpredsjednika Vijeća Gradske četvrti Sesvete na koristi svih građana Sesveta.

Ad 10)
	Stjepan Kezerić otvorio je raspravu.
	Vladimir Marić zamolio je da se obrati pozornost na zaključke Vijeća Mjesnog odbora Sesvetski Kraljevec vezano za dio Domjanićeve ulice od Školske ulice do Ulice Pere Pirkera, koja je vrlo prometna i smatra da bi se trebalo bar preasfaltirati navedeni dio. Potom također moli za uređenje Ulice Pere Pirkera II. odvojak di je problem imovinsko pravni odnosi.
	Stipe Jurić upućuje Vijeće Mjesnog odbora Sesvetski Kraljevec da zatraži  preko svojih prijedloga prioriteta za Plan komunalnih aktivnosti Gradske četvrti Sesvete za 2022.g. ili mogu staviti kao svoj prioritet za Plan malih komunalnih akcija za 2022.g.
	Vinko Batinić zatražio je postavu uspornika u Školskoj ulici i Žerjavinečkoj ulici na zamolbu građana jer se istima prolazi do škole, a promet je povećan.
	Stipe Jurić odgovorio je da je Vijeće Mjesnog odbora preko Programa građenja i održavanja zatražilo da se uvrsti izgradnja nogostupa u Školskoj ulici i Žerjavinečkoj ulici. Potom je predložio da Vijeće Mjesnog odbora donese zaključak sa svoje sjednice o postavi uspornika i da prikupi potpise 4 najbliža objekta kako bi Vijeće Gradske četvrti moglo dalje postupati prema nadležnima.
	Željko Grbavac ponovno je zatražio da se omogući svim vijećnicima pristup međusobnih osobnih podataka radi lakše komunikacije.
	Stipe Jurić odgovorio je da prema uredbi za zaštitu osobnih podataka nije u mogućnosti poslati osobne podatke vijećnika.

/ Željko Blažinović odlazi sa sjednice u 19,25/

	Željko Grbavac postavio je upit vezano za most  na Zagrebačkoj cesti.
	Stjepan Kezerić odgovorio je da je za most na Zagrebačkoj cesti projekt gotov i da će se požuriti radovi na istom. 
	Željko Grbavac postavio je upit koji je zaprimio od nekih ravnatelja škola kada će dobiti vijećnike u školske odbore.
	Stjepan Kezerić odgovorio je da nema saznanja o tome.
	Petar Bajan apelira da je zaprimio molbu OŠ Sesvetska Sela te moli da se pošalje požurnica prema ZET-u o promjeni voznog reda autobusne linije 278 i da se proširi trasa na sjeverni dio Kraljevečkih Novaka, obzirom da veliki broj učenika stanuje na tom području. 
	
/ Marko Brkić odlazi sa sjednice u 19,32/

	Stipe Jurić odgovorio je da Vijeće Mjesnog odbora treba donijeti zaključak sa svoje sjednice o promjeni rasporeda reda vožnje autobusne linije. Potom navodi da po primitku e-pošte za promjenu trase autobusne linije zatraženo odmah sazivanje komisijskog očevida od strane nadležnog Sektora za promet, ZET-a i Zagrebačkih cesta kako bi se utvrdilo da li postoje uvjeti za uspostavu nove trase i da se donese najbolje rješenje.
	Stjepan Kezerić nadovezao se da će se poslati požurnica za sazivanje komisijskog očevida.
	Ivana Petric zamolila je da se pošalje požurnica za inspekcijski nadzor nad jezerima u Soblincu i kanalu pored kožare u Soblincu koji je zatražen na prijašnjim sjednicama Vijeća Gradske četvrti, ali smatra da bi se trebalo poslati na Ministarstvo zaštite okoliša i energetike, vodopravnu inspekciju, sanitarnu inspekciju.
	Stipe Jurić nadovezao se da će se poslati ponovno zahtjev prema traženom i da će se još nadodati komunalni redari i Državni inspektorat.
	Ivana Petric postavila je upit da li je poslan zahtjev za reprogramiranje semafora.
	Stjepan Kezerić odgovorio je da su svi zahtjevi s prijašnjih sjednice poslani te su u Planu komunalnih aktivnosti odobrena sredstva za reprogramiranje semafora na traženim lokacijama.
	Ivana Petric postavila je upit vezano za nogostup u Industrijskoj cesti.
	Stipe Jurić navodi da  je izgradnja nogostupa i autobusno stajalište u Industrijskoj cesti uvršten kao jedan od glavnih prioriteta u Program građenja i održavanja komunalne infrastrukture.
	
/ Petar Bajan odlazi sa sjednice u 19,37/

	Matija Kralj postavio je upit da li je dobro poslan dopis vezano za reprogramiranje semafora na Gradski ureda za prostorno uređenje, izgradnju Grada, graditeljstvo, komunalne poslove i promet, Sektor za ceste s obzirom da je raskrižje pod nadležnosti Hrvatskih cesta.
	Stipe Jurić odgovorio je da je Gradski ureda za prostorno uređenje, izgradnju Grada, graditeljstvo, komunalne poslove i promet, Sektor za ceste nadležan za reprogramiranje semafora na području Grada Zagreba.
	Matija Kralj postavio je upit vezano za put Drašćicu u Kašini, 2020.g. započeta je rekonstrukcija di je skinut površinski sloj asfalta i radovi su stali te je onemogućen promet. Potom navodi da je također na putu Jazina u Kašini onemogućen promet pa moli da se izvidi stanje i na toj prometnici. Također navodi da je u Jesenovcu uoči prometne nesreće srušeno autobusno stajalište te je Vijeće Mjesnog odbora Jesenovec u više navrata zatražilo postavu novog autobusnog stajališta pa moli da se pošalje požurnica. 
	Nives Curić postavila je upit tko će upravljati prostorom odnosno  tko će kulturnim sadržajem puniti prostor dvorane u Novom Jelkovcu. Potom postavlja upit kada će se sazvati povjerenstva. 
	Stipe Jurić odgovorio je da mjesni odbori moraju do 15. studenog dostaviti svoje prioritete za Plan komunalnih aktivnosti za 2022.g. te odmah nakon prikupljenih prioriteta krajem studenog će se sastati povjerenstva kako bi se donio Plan komunalnih aktivnosti za 2022.g. Potom navodi da je prostor u Novom Jelkovcu u vlasništvu Zagrebačkog holdinga, a ne Grada Zagreba i da je u više navrata poslan dopis prema Upravi holdinga, Podružnici upravljanja objektima i Podružnicu za projekte te na Gradski ured za upravljanje imovinom grada kako bi prostor prešao u vlasništvo Grada Zagreba. 

/ Matija Kralj odlazi sa sjednice u 19,51/

	Nives Curić postavila je upit prema vijećnicima HDZ-a da li se planiraju preseliti iz prostora u Muzeju Prigorja ili do daljnjeg će se koristiti navedeni prostor za potrebe stranke.
	Zorica Gregurić apelira da prostor u Novom Jelkovcu je jako atraktivan i da je godinama izvan funkcije te je potrebno inzistirati da pređe iz vlasništva Zagrebačkog holdinga u vlasništvo Grada Zagreba. Također navodi da su ljudi htjeli iznajmiti garaže koje su u vlasništvu Zagrebačkog holdinga i nisu ih uspjeli dobiti u najam.
	Željko Grbavac postavio je upit vezano za odvodnju u Letničkoj ulici. Potom apelira da je potrebno staviti u dnevni red programe svih stranaka za koje su se zalagali tijekom izbora.
	Ante Plazonić navodi da se HDZ uvijek može iseliti ako mu se ponudi adekvatan prostor. Ugovor možete zatražiti od Gradskog odbora HDZ-a. 
	
/ Vinko Batinić odlazi sa sjednice u 19,57/

	Mihaela Husić apelira da učenici Srednje škole Jelkovec imaju problem s autobusnom linijom 282 koja vozi svakih 40 min te moli da se vozni red uskladi s potrebama učenika.
	Stjepan Kezerić odgovorio je da Srednja škola Jelkovec treba uputiti dopis o promjeni voznog reda kako bi se moglo dalje postupiti.
	 Zorica Gregurić postavila je upit vezano za glomazni otpad u Sesvetskom Kraljevcu.
	Vladimir Marić nadovezao se da je bio na sastanku vezano za glomazni otpad u Sesvetskom Kraljevcu i da je gradonačelnik rekao da će se glomazni otpad ubuduće drobiti u Sisku te odvoziti na Jakuševec, ali to ne može reći sa sigurnošću, pismeni odgovor nikada nije pristigao.
	

	Daljnje rasprave nije bilo, te je Vijeće završilo s radom u 21,09.

